
I.

Charakteristika

1. 
Popáleniny spôsobené parou alebo tekutinami s vysokou teplotou nazývame opareniny.
2.  Subjektívne a objektívne príznaky oparenia sú tieto: 

a) silná bolesť v poranenej oblasti a v jej okolí,

b) začervenanie a možný opuch postihnutej oblasti alebo olupovanie kože a pľuzgiere,

c) príznaky šoku.

3.  Pri hasení požiaru sprchovými prúdmi a hmlovými prúdmi vzniká veľké množstvo vodnej pary, ktorá je veľmi horúca, je pod tlakom a ktorá môže zapríčiniť, že horúce plyny preniknú cez všetky vrstvy ochranného odevu vrátane spodnej bielizne a kapucne. Premena vody na paru mení tepelné podmienky                     v miestnostiach tak, že môže spôsobiť zmenu prúdenia horúcich plynov od stropu miestnosti k podlahe, kde sa nachádzajú hasiči a často aj postihnuté osoby. Vzdušné prúdy tlačia pred sebou plamene a horúce plyny.

II.

Predpokladaný výskyt

1. 
Nebezpečenstvo oparenia je všade tam, kde dôjde k porušeniu rozvodu pary, horúcej vody, olejov a podobne. Treba počítať aj s nebezpečenstvom oparenia vodou z rozvodu studenej vody, ktoré bolo vystavené pôsobeniu tepla vznikajúceho pri požiari, alebo vodou dopadajúcou na rozpálené konštrukcie (vypálené tesnenie, plastové potrubie a podobne); toto nebezpečenstvo hrozí najmä v objektoch teplární, výmenníkových staníc, kolektorov a kanálov               s rozvodom horúcej vody a pary pri použití parného stabilného hasiaceho zariadenia, pri zásahoch v pivniciach a v bytových jadrách s rozvodom vody.

2. Zvýšenú pozornosť treba venovať nebezpečenstvu oparenia pri hasení požiaru sprchovými prúdmi alebo hmlovými prúdmi, keď dochádza k prudkému odpareniu vody a k odtekaniu horúcej vody z miesta požiaru.

III.

Ochrana

1. 
Z hľadiska taktiky hasičských jednotiek pri zásahu spočíva ochrana životov a zdravia hasičov pred nebezpečenstvom oparenia  predovšetkým v týchto zásadách: 

a) sledovať zdroje nebezpečenstva oparenia na zásahových cestách (produktovody, parovody, odtekajúca voda a podobne),

b) podľa možnosti udržiavať v suchom stave rukavice a ochranný odev pre hasičov, mokré nevystavovať dotyku s horúcimi predmetmi,

c) pri hasení sprchovými a hmlovými prúdmi spravidla
1c.   používať prúdy vzhľadom na možný výskyt ohrozených osôb,

2c.  pracovať s prúdom tak, aby plamene a horúce plyny vytláčané hasiacim prúdom vody nezasiahli ostatných hasičov,
           3c.  obmedziť alebo usmerniť prúdenie páry a plynov tak, aby neohrozovali  hasičov,

4c.  chrániť sa prúdom, smerovať nepretržite vodný prúd k požiaru a prerušiť jeho činnosť až po opustení miestnosti,

5c. obmedziť použitie prúdu tam, kde nie je zabezpečené dostatočné odvetrávanie miestnosti a hrozí nebezpečenstvo preniknutia vzniknutej pary na hasiča aj cez sprchový prúd a hmlový prúd,

d) pohybovať sa v miestnostiach  bližšie k podlahe (pod neutrálnou rovinou),

e) pri hasení požiaru, kde sa nachádzajú rozvody pary, horúcej vody a studenej vody treba dbať na to, aby nedošlo k prudkému ochladeniu potrubia horúcou parou; vykonávať podľa možnosti hasenie a ochladzovanie izolácie potrubia z chránených miest,

f) nevstupovať do teplovodných kanálov, ak to nie je nevyhnutné,

g) uzatvoriť v čo najkratšom čase pri požiaroch pivničných priestorov prívod vody a nezdržiavať sa pod rozvodmi vody.

2.  Ochranné prostriedky a ďalšie zariadenia: 

a) osobné ochranné pracovné  prostriedky príslušníka,

b) vecné prostriedky na odvetrávanie.

